b'\n_START_ARTICLE_\nSuat Eng\xc3\xbcll\xc3\xbc\n_START_PARAGRAPH_\nSuat Eng\xc3\xbcll\xc3\xbc - (Skoplje, 15. lipnja 1950.), knji\xc5\xbeevnik turske nacionalnosti u Republici Makedoniji; pjesnik, pripovjeda\xc4\x8d, kriti\xc4\x8dar, esejist, prevoditelj, antologi\xc4\x8dar, novinar. Pi\xc5\xa1e na turskom jeziku. Trenuta\xc4\x8dno \xc5\xbeivi i stvara u Istanbulu, Republika Turska.\n_START_SECTION_\n\xc5\xbdivotopis\n_START_PARAGRAPH_\nSuat Eng\xc3\xbcll\xc3\xbc zavr\xc5\xa1io je u Skoplju pedago\xc5\xa1ku gimnaziju - paralelku za u\xc4\x8ditelje. Studirao je francuski jezik i knji\xc5\xbeevnost na Pedago\xc5\xa1koj akademiji \xe2\x80\x9cKliment Ohridski\xe2\x80\x9d u Skoplju, ali je zbog ekonomskih razloga morao prekinuti studije. Du\xc5\xbei je niz godina radio kao novinar i lektor na Makedonskom radiju u redakciji emisija na turskom jeziku. Godine 1970. u Skoplju je utemeljio Dru\xc5\xa1tvo za knji\xc5\xbeevnost i teatar \xe2\x80\x9cOrhan Veli Kanik\xe2\x80\x9d te u vi\xc5\xa1e mandata bio njegovim predsjednikom, ujedno osmi\xc5\xa1ljavaju\xc4\x87i i organiziraju\xc4\x87i njegove programske aktivnosti. Priredio je ve\xc4\x87i broj televizijskih emisija za turske redakcije Televezije Skoplje i Televizije Pri\xc5\xa1tina. Bio je urednik redakcije za kulturu dnevnika \xe2\x80\x9cBirlik\xe2\x80\x9d (Jedinstvo) koji u Skoplju izlazi na turskom jeziku i odgovorni urednik tuskog \xc4\x8dasopisa za dru\xc5\xa1tvena pitanja i umjetnost \xe2\x80\x9cSesler\xe2\x80\x9d (Glasovi), koji tako\xc4\x91er izlazi u Skoplju, te odgovorni urednik edicija na turskom jeziku nakladni\xc4\x8dke ku\xc4\x87e \xe2\x80\x9cBirlik\xe2\x80\x9d._NEWLINE_Godine 1989. seli u Istanbul gdje 1990. na Vi\xc5\xa1oj \xc5\xa1koli za novinarstvo istanbulskog Sveu\xc4\x8dili\xc5\xa1ta pokre\xc4\x87e \xc4\x8dasopis \xe2\x80\x9c4. Boyut\xe2\x80\x9d i postaje njegovim glavnim urednikom, ali tu funkciju ubrzo napu\xc5\xa1ta i na Faklultetu za komunikacije istoga sveu\xc4\x8dili\xc5\xa1ta zapo\xc5\xa1ljava se kao redaktor mjese\xc4\x8dnika \xe2\x80\x9c\xc4\xb0letim\xe2\x80\x9d. Trenuta\xc4\x8dno radi na odjelu za tisak Direkcije za tisak i odnose s javno\xc5\xa1\xc4\x87u pri Rektoratu istanbulskog sveu\xc4\x8dili\xc5\xa1ta. Nekoliko godina bio je editor me\xc4\x91umre\xc5\xbene stranice www.makturk.com gdje se javljao i sa svojim tekstovima._NEWLINE_Zahvaljuju\xc4\x87i poticajima njegova oca koji je tako\xc4\x91er pisao poeziju, Suat Eng\xc3\xbcll\xc3\xbc vrlo rano pokazuje interes za knji\xc5\xbeevnost. Ve\xc4\x87 u \xc5\xa1kolskoj dobi objavljuje svoje prve pjesme u podlisku za djecu dnevnika \xe2\x80\x9cBirlik\xe2\x80\x9d, a prvu zbirku stihova izdaje 1972. godine, nakon \xc4\x8dega slijede i brojni prozni, kriti\xc4\x8dki i esejisti\xc4\x8dki prilozi. Sudjeluje na mnogim me\xc4\x91unarodnim pjesni\xc4\x8dkim manifestacijama, te znanstvenim skupovima, simpozijima, seminarima i kongresima u Turskoj, biv\xc5\xa1oj Jugoslaviji, zatim Makedoniji, Hrvatskoj, Bosni i Hercegovini i Rumunjskoj. Bio je \xc4\x8dlan Savjeta uglednog me\xc4\x91unarodnog pjesni\xc4\x8dkog festivala Stru\xc5\xa1ke ve\xc4\x8deri poezije (Struga, Republika Makedonija), te \xc4\x8dlan niza knji\xc5\xbeevnih \xc5\xbeirija i povjerenstava. Pjesme i drugi knji\xc5\xbeevni prilozi objavljivani su mu u \xc4\x8dasopisima \xe2\x80\x9cT\xc3\xbcrk Dili\xe2\x80\x9d, \xe2\x80\x9cVarl\xc4\xb1k\xe2\x80\x9d, \xe2\x80\x9cDil Dergisi\xe2\x80\x9d, \xe2\x80\x9cYedi \xc4\xb0klim\xe2\x80\x9d, \xe2\x80\x9c\xc3\x87evren\xe2\x80\x9d, \xe2\x80\x9c\xc3\x87\xc4\xb1\xc4\x9f\xe2\x80\x9d, \xe2\x80\x9cSev\xc4\xb1n\xc3\xa7\xe2\x80\x9d, \xe2\x80\x9cTomurcuk\xe2\x80\x9d, \xe2\x80\x9c\xc3\x87a\xc4\x9fr\xc4\xb1\xe2\x80\x9d, \xe2\x80\x9cLica\xe2\x80\x9d, \xe2\x80\x9cMladost\xe2\x80\x9d. Poezija mu je prevo\xc4\x91ena na makedonski, hrvatski, srpski, engleski, ruski, talijanski i na druge jezike. _NEWLINE_Godine 1973. postao je \xc4\x8dlanom Saveza novinara Jugoslavije, a od 1975. \xc4\x8dlan je Dru\xc5\xa1tva knji\xc5\xbeevnika Makedonije. Godine 1991. primljen je u Tursku knji\xc5\xbeevni\xc4\x8dku asocijaciju TYS, a 1993. u knji\xc5\xbeevnu asocijaciju ILESAM. Zastupljen je u \xe2\x80\x9cRje\xc4\x8dniku knji\xc5\xbeevnika i pjesnika\xe2\x80\x9d \xc5\xa0ukrana Kurdakula u ediciji \xe2\x80\x9cTko je tko u dana\xc5\xa1njoj Turskoj\xe2\x80\x9d, te u \xe2\x80\x9cEnciklopediji turskih knji\xc5\xbeevnika\xe2\x80\x9d Ishana I\xc5\xa1ika i \xe2\x80\x9cEnciklopediji pisaca od Tanzimata do danas\xe2\x80\x9d. _NEWLINE_Suat Eng\xc3\xbcll\xc3\xbc prevodi s makedonskog, hrvatskog, srpskog i bo\xc5\xa1nja\xc4\x8dkog jezika na turski i s turskog na makedonski jezik. Dugi niz godina radi na prire\xc4\x91ivanju opse\xc5\xbenog Makedonsko-turskog rje\xc4\x8dnika._NEWLINE_Dobitnik je Velike nagrade za poeziju Balkana koju dodjeljuje rumunjska Akademija Orient-Occident, zatim Nagrade rada Homeros na 1. Kongresu pjesni\xc5\xa1tva u Izmiru, te drugih nagrada i priznanja.'